ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-2181/98

υποβολή: Jan Mulder (ELDR) προς την Επιτροπή

(10 Ιουλίου 1998)

Θέμα: Η ΣΕΒ και οι αρνητικές επιπτώσεις για τις δυνατότητες εξαγωγής ζώων και ζωïκών προïόντων από τα ενδιαφερόμενα κράτη

Η παρουσία περιπτώσεων ΣΕΒ σε ορισμένα κράτη μέλη της ΕΕ έχει σημαντικές αρνητικές επιπτώσεις για τις δυνατότητες εξαγωγής ζώων και ζωϊκών προϊόντων από τα κράτη αυτά. Π.χ. στην Ολλανδία, όπου οι δύο περιπτώσεις ΣΕΒ του 1997 εξακολουθούν να παρεμποδίζουν την επανάληψη της παραδοσιακής εξαγωγής προς ορισμένες χώρες.

1. Μπορεί η Επιτροπή να ανακοινώσει ποιά πολιτική ακολουθεί για να βοηθήσει τα ενδιαφερόμενα κράτη να επαναλάβουν τις παραδοσιακές τους εξαγωγές ή, ενδεχομένως, να αναζητήσουν νέες εξαγωγικές δυνατότητες;

2. Μπορεί η Επιτροπή να ανακοινώσει ποιά πολιτική ακολουθεί σε διεθνείς οργανισμούς όσον αφορά τον καθορισμό κανόνων για την επιβολή εμπορικών περιορισμών βάσει σαφών αναλύσεων των κινδύνων;

Απάντηση του κ. Fischler εξ ονόματος της Επιτροπής

(7 Σεπτεμβρίου 1998)

Η Επιτροπή γνωρίζει ότι πολλές τρίτες χώρες εφαρμόζουν σήμερα αδικαιολόγητους περιορισμούς κατά τις εισαγωγές ζώων και προϊόντων από τα κράτη μέλη, δηλώνοντας ως λόγο την παρουσία της σπογγώδους εγκεφαλοπάθειας των βοοειδών (ΣΕΒ). Η Επιτροπή καταβάλλει κάθε προσπάθεια, τόσο κατά τις διμερείς συζητήσεις με τις ενδιαφερόμενες χώρες όσο και με τους σχετικούς διεθνείς οργανισμούς προκειμένου να διασφαλίσει ότι οι κοινοτικές εξαγωγές δεν θα υφίστανται τέτοιου είδους περιορισμούς.

Ειδικότερα, η θέση της Επιτροπής, υποστηρίχθηκε ισχυρά στην συνάντηση του Διεθνούς Γραφείου Επιζωτιών (ΔΓΕ) στο Παρίσι τον Μάιο του 1998. Όσον αφορά την ΣΕΒ, το ΔΓΕ είναι ο οργανισμός αναφοράς για την θέσπιση προδιαγραφών, κατευθυντηρίων γραμμών και συστάσεων, αναγνωρισμένος από τον Παγκόσμιο Οργάνωση Εμπορίου (ΠΟΕ) όσον αφορά την εφαρμογή των φυτοϋγειονομικών μέτρων και μέτρων υγιεινής (συμφωνία SPS) τα οποία πλήττουν αρνητικά το διεθνές εμπόριο ζώων και προϊόντων ζώων. Η συμφωνία SPS απαιτεί τα μέτρα υγιεινής τα οποία επηρεάζουν αρνητικά το διεθνές εμπόριο να βασίζονται σε επιστημονικές αρχές. Σημαντικό ρόλο παίζει η εκτίμηση, σύμφωνα με τις περιστάσεις, η σχετική με τους κινδύνους για την υγεία και τη ζωή των ανθρώπων, των ζώων ή των φυτών, όπως τονίζεται στο άρθρο 5 της συμφωνίας SPS.

Η Επιτροπή θα συνεχίσει να πιέζει για την τήρηση της συμφωνίας SPS από χώρες οι οποίες εισάγουν ζώα και ζωικά προϊόντα από την Κοινότητα.
ΓΡΑΠΤΗ ΕΡΩΤΗΣΗ E-1887/98

υποβολή: José García-Margallo y Marfil (PPE) προς την Επιτροπή

(16 Ιουνίου 1998)

Θέμα: Έκθεση για τη σύγκλιση

Η έκθεση της Επιτροπής (COM(98)1999 τελικό) για την πρόοδο της σύγκλισης και τη σχετική σύσταση ενόψει της μετάβασης στο τρίτο στάδιο της οικονομικής και νομισματικής ένωσης αναφέρει ότι το Συμβούλιο ενέκρινε στις 23 Οκτωβρίου 1995 τον κανονισμό 2494/95(1) που καθορίζει τη νομική βάση για την κατάρτιση εναρμονισμένης μεθοδολογίας υπολογισμού των δεικτών τιμών καταναλωτή στα κράτη μέλη.

Ο κανονισμός αυτός προβλέπει μια βαθμιαία εναρμόνιση σε δύο στάδια:

1. Εκπόνηση μιας σειράς προσωρινών δεικτών τιμών καταναλωτή (ΠΔΤΚ) με βάση τους υπάρχοντες εθνικούς ΔΤΚ καταρτισμένους έτσι ώστε η κάλυψη των προϊόντων και των υπηρεσιών να είναι κατά το δυνατόν πιο ομοιογενή.

2. Κατάρτιση εναρμονισμένων δεικτών τιμών καταναλωτή (ΕνΔΤΚ).

Θα μπορούσε η Επιτροπή να διευκρινίσει ποιά αγαθά και υπηρεσίες ελήφθησαν υπόψη κατά την επεξεργασία των προσωρινών δεικτών τιμών καταναλωτή (ΠΔΤΚ);

(1) ΕΕ L 257, 27.10.1995, σελ. 1.

Κοινή απάντηση

του κ. de Silguy εξ ονόματος της Επιτροπής

στις γραπτές ερωτήσεις E-1885/98, E-1886/98 και E-1887/98

(30 Ιουλίου 1998)

Η Επιτροπή υπολογίζει το δείκτη τιμών καταναλωτή του Ευρωπαϊκού Οικονομικού Χώρου (ΔΤΚΕΟΧ) από τον Ιανουάριο του 1995 και οι ζητούμενες για το 1997 πληροφορίες διατίθενται σε μηνιαία βάση τόσο μέσω ηλεκτρονικών (βάση δεδομένων NewCronos) όσο και μέσω έντυπων μέσων (Statistics in Focus: Economy and Finance).

Με ανάλογο τρόπο η Επιτροπή υπολογίζει, επίσης από τον Ιανουάριο του 1995, τον ευρωπαϊκό δείκτη τιμών καταναλωτή (ΕυρΔΤΚ) και οι ζητούμενες για το 1997 πληροφορίες διατίθενται σε μηνιαία βάση με τον ίδιο ακριβώς τρόπο, όπως για τον ΔΤΚΕΟΧ.

Όσον αφορά τα αγαθά και τις υπηρεσίες που καλύπτονται από τους προσωρινούς δείκτες τιμών καταναλωτή (ΠΔΤΚ), η Επιτροπή διαβιβάζει απευθείας στο αξιότιμο μέλος και στη γραμματεία του Κοινοβουλίου τις σχετικές αναλυτικές πληροφορίες (δελτίο τύπου αριθ. 15 της EUROSTAT "New way of comparing EU inflation" της 29ης Φεβρουαρίου 1996).
ΓΡΑΠΤΗ ΕΡΩΤΗΣΗ E-2499/98

υποβολή: Gerardo Fernández-Albor (PPE) προς την Επιτροπή

(30 Ιουλίου 1998)

Θέμα: Ισπανική μεσολάβηση για την απεμπλοκή της ειρηνευτικής διαδικασίας μεταξύ ισραηλινών και παλαιστινίων

Το αίτημα του ισραηλινού πρωθυπουργού προς την Ισπανία να αναλάβει μια μεσολαβητική πρωτοβουλία και να ασκήσει την επιρροή της για να δοθεί η πρόσθετη ώθηση που είναι αναγκαία για την απεμπλοκή της ειρηνευτικής διαδικασίας και να επιτευχθεί η ειρήνη, η ασφάλεια και η αμοιβαία συνεργασία στην περιοχή αυτή, θα πρέπει να θέσει σε κίνηση την κοινή εξωτερική πολιτική και την πολιτική ασφάλειας της Ένωσης για την υποστήριξη του αιτήματος και των ισπανικών ενεργειών ώστε να προωθηθούν οι στόχοι που έθεσε ο ισραηλινός πρωθυπουργός.

Λαμβάνοντας υπόψη τη δύσκολη φάση που διέρχεται η ειρηνευτική διαδικασία μεταξύ παλαιστινίων και ισραηλινών, είναι απολύτως ζωτικό να υποστηριχθούν ευρέως όλες οι υπάρχουσες δυνατότητες που θα μπορούσαν να συμβάλουν αποτελεσματικά στην επίτευξη της ειρήνης, ώστε να τεθούν σε εφαρμογή οι συμφωνίες που υπεγράφησαν στη Μαδρίτη και το Όσλο και να εγκαταλειφθούν τα μονομερή μέτρα που η Ευρωπαϊκή Ένωση θεωρεί ότι επηρεάζουν αρνητικά την ειρηνευτική διαδικασία.

Μπορεί η Επιτροπή, με βάση τις αρμοδιότητες που διαθέτει στο πεδίο της εξωτερικής πολιτικής, να αναλάβει κάποια πρωτοβουλία στηρίξεως της Ισπανίας για να ανταποκριθεί στο αίτημα του ισραηλινού πρωθυπουργού;

Απάντηση του κυρίου Marín εξ ονόματος της Επιτροπής

(11 Σεπτεμβρίου 1998)

Η Επιτροπή είναι πρόθυμη να στηρίξει κάθε εφικτή διεθνή πρωτοβουλία που αποβλέπει στην απεμπλοκή της μακροχρόνιας στασιμότητας της ειρηνευτικής διαδικασίας.

Εντούτοις, προς το παρόν η Ένωση έχει ομόφωνα επιλέξει να υποστηρίξει τις συνεχιζόμενες μεσολαβητικές προσπάθειες των Ηνωμένων Πολιτειών να θέσουν ξανά σε τροχειά τις ισραηλο-παλιστινιακές διαπραγματεύσεις, με την ελπίδα ότι η πρόταση των Ηνωμένων Πολιτειών είναι ο καλύτερος τρόπος εξόδου από το αδιέξοδο αυτό.

Είναι γεγονός ότι παρά τις αρχικές της επιφυλάξεις η Παλεστινιακή Αρχή δέχθτηκε την αμερικανική πρόταση πριν από λίγο. Η Επιτροπή είναι της γνώμης ότι δε θα πρέπει να φεισθεί προσπαθειών για να πεισθεί το Ισραήλ να πράξει έτσι και να δεχθεί αυτό που αποτελεί μια συμβιβαστική πρόταση προς το ίδιο το συμφέρον του αλλά και το συμφέρον της ειρήνης στην περιοχή.

Δεν υπάρχει αμφιβολία ότι η αμερικανική μεσολάβηση δεν έχει απεριόριστη χρονική διάρκεια και ότι η Ένωση θα υποχρεωθεί να επανεκτιμήσει την κατάσταση στην περίπτωση που δε θα επιτύχει τη μακρά αναμενόμενη ρήξη.
ΓΡΑΠΤΗ ΕΡΩΤΗΣΗ P-2585/98

υποβολή: Robert Evans (PSE) προς την Επιτροπή

(29 Ιουλίου 1998)

Θέμα: Παραβιάσεις ανθρωπίνων δικαιωμάτων στο Μπαχρέιν

Θα μπορούσε η Επιτροπή να με πληροφορήσει σχετικά με ποιά μέτρα εξετάζει να λάβει υπό το φως των συνεχών παραβιάσεων ανθρωπίνων δικαιωμάτων που συμβαίνουν στο Μπαχρέιν οι οποίες επισημάνθηκαν από διάφορες διεθνείς οργανώσεις ανθρωπίνων δικαιωμάτων;

Ιδιαίτερη ανησυχία προκαλούν η διάλυση και η πιθανή προσαγωγή σε δίκη του Δικηγορικού Συλλόγου, η απαγόρευση σε διάφορους δημοσιογράφους να ασκούν το επάγγελμά τους και η συνεχιζόμενη φυλάκιση ηγετών της αντιπολίτευσης οι οποίοι κρατούνται πάνω από δύο χρόνια χωρίς διεξαγωγή δίκης.

Απάντηση του κυρίου Marín εξ ονόματος της Επιτροπής

(10 Σεπτεμβρίου 1998)

Η Επιτροπή δεν έχει καμιά διμερή συμβατική ρύθμιση με το Μπαχρέϊν και τις άλλες χώρες του εκτός από το πλαίσιο διαλόγου για θέματα ανθρωπίνων δικαιωμάτων. Εντούτοις, στο κοινό συμβούλιο της Κοινότητας με το συμβούλιο συνεργασίας των χωρών του Κόλπου (ΣΣΧΚ) που ιδρύθηκε το 1989(1), εθίγησαν θέματα σχετικά με τα ανθρώπινα δικαιώματα και τη δημοκρατία. Η Επιτροπή ενθαρύνει το Μπαχρέϊν και τις άλλες χώρες του ΣΣΧΚ να προάγουν τη δημοκρατία και να γίνουν εταίροι υπογράφοντας τη συνθήκη και να εφαρμόσουν τα διεθνή μέτρα σε σχέση με τα ανθρώπινα δικαιώματα.

Ο ενισχυμένος πολιτικός διάλογος μεταξύ της Κοινότητας και του ΣΣΧΚ που ισχύει από το 1996 έχει προσφέρει ένα νέο φόρουμ όπου θίγονται θέματα ανθρωπίνων δικαιωμάτων και δημοκρατίας με τις αρχές του ΣΣΧΚ.

Οι διαπραγματεύσεις για μια συμφωνία ελεύθερου εμπορίου μπορεί επίσης να χρησιμοποιηθεί ως ένας φορέας όπου θα εγείρονται ανησυχίες για τα ανθρώπινα δικαιώματα και τη δημοκρατία.

(1) Απόφαση του Συμβουλίου της 20ης Φεβρουαρίου 1989; 89/147/ΕΟΚ - ΕΕ L 54, 25.2.1989.
ΓΡΑΠΤΗ ΕΡΩΤΗΣΗ E-1877/98

υποβολή: John McCartin (PPE) προς την Επιτροπή

(16 Ιουνίου 1998)

Θέμα: Γεωργικά-περιβαλλοντικά μέτρα στην Ιρλανδία

Δεδομένου ότι η ιρλανδική κυβέρνηση δεν μπόρεσε να χρησιμοποιήσει όλες τις πιστώσεις πληρωμών των Διαρθρωτικών Ταμείων για έργα μεταφορών, έχει εξετάσει η Επιτροπή το ενδεχόμενο να ανακατανείμει τις πιστώσεις αυτές στο Πρόγραμμα Ελέγχου της Ρύπανσης των Αγροκτημάτων, ένα πολύ επιτυχημένο πρόγραμμα οι αιτήσεις για το οποίο υπερέβησαν κατά πολύ τη διαθέσιμη χρηματοδότηση;

Απάντηση του κ. Fischler εξ ονόματος της Επιτροπής

(27 Ιουλίου 1998)

Υπεύθυνη για την ανακατανομή των χρηματοδοτικών πόρων στο πλαίσιο του επιχειρησιακού προγράμματος Μεταφορών είναι η επιτροπή παρακολούθησης του Κοινοτικού Πλαισίου Στήριξης. Παρόλο που, κατά την συνεδρίαση της Επιτροπής Ελέγχου, στις 26 Ιουνίου 1998,εξετάστηκε η πρόταση του Αξιότιμου Μέλους του Κοινοβουλίου, αποφασίστηκε η ανακατανομή των χρηματοδοτικών πόρων κυρίως στον εν λόγω τομέα, προκειμένου να ληφθούν υπόψη οι ανάγκες για επενδύσεις στον τομέα των μεταφορών στην περιοχή του Δουβλίνου, καθώς και σε ό,τι αφορά ελλείψεις υποδομής (οδικές, σιδηροδρομικές αρτηρίες) σε ολόκληρη την Ιρλανδία.
ΓΡΑΠΤΗ ΕΡΩΤΗΣΗ E-2037/98

υποβολή: Klaus Hänsch (PSE) προς την Επιτροπή

(7 Ιουλίου 1998)

Θέμα: Χορήγηση κοινοτικών πιστώσεων στην περιφέρεια του Mettmann (Βόρεια Ρηνανία- Βεστφαλία)

Όσον αφορά την χορήγηση κοινοτικών πιστώσεων στην περιφέρεια του Mettmann (Βόρεια Ρηνανία-Βεστφαλία), μπορεί η Επιτροπή να αναφέρει:

1. το ύψος των ειλημμένων κοινοτικών διαρθρωτικών πιστώσεων και την κατανομή τους ανά ταμείο, κοινοτικό πρόγραμμα και κοινοτική πρωτοβουλία, καθώς και το ύψος των κοινοτικών πιστώσεων, που έχουν διατεθεί στην περιφέρεια του Mettmann από το 1994 βάσει άλλων κονδυλίων του προϋπολογισμού για πιλοτικά προγράμματα, δράσεις ή - ως άμεση επιδότηση - σε πανεπιστήμια, ερευνητικά ιδρύματα, επιχειρήσεις και άλλους φορείς;

2. τον αριθμό των θέσεων εργασίας που δημιουργήθηκαν ή διατηρήθηκαν με αυτές τις πιστώσεις;

Συμπληρωματική απάντηση

του κ. Santer εξ ονόματος της Επιτροπής

(25 Σεπτεμβρίου 1998)

Ως συμλήρωμα στην απάντησή της 6 Ιουλίου 1998(1), η Επιτροπή είναι σήμερα σε θέση να ανακοινώσει τις ακόλουθες πληροφορίες.

Το Αξιότιμο Μέλος του Κοινοβουλίου παρακαλείται να ανατρέξει στην απάντηση της Επιτροπής στην γραπτή του ερώτηση E-2036/98(2).

(1) ΕΕ C 354, 19.11.1998, 129.

(2) ΕΕ C 386, 11.12.1998.
ΓΡΑΠΤΗ ΕΡΩΤΗΣΗ E-2040/98

υποβολή: Klaus Hänsch (PSE) προς την Επιτροπή

(7 Ιουλίου 1998)

Θέμα: Χορήγηση κοινοτικών πιστώσεων στην πόλη του Remscheid (Βόρεια Ρηνανία- Βεστφαλία)

Όσον αφορά την χορήγηση κοινοτικών πιστώσεων στην πόλη του Remscheid (Βόρεια Ρηνανία-Βεστφαλία), μπορεί η Επιτροπή να αναφέρει:

1. το ύψος των ειλημμένων κοινοτικών διαρθρωτικών πιστώσεων και την κατανομή τους ανά ταμείο, κοινοτικό πρόγραμμα και κοινοτική πρωτοβουλία, καθώς και το ύψος των κοινοτικών πιστώσεων, που έχουν διατεθεί στην πόλη του Remscheid από το 1994 βάσει άλλων κονδυλίων του προϋπολογισμού για πιλοτικά προγράμματα, δράσεις ή - ως άμεση επιδότηση - σε πανεπιστήμια, ερευνητικά ιδρύματα, επιχειρήσεις και άλλους φορείς;

2. τον αριθμό των θέσεων εργασίας που δημιουργήθηκαν ή διατηρήθηκαν με αυτές τις πιστώσεις;

Συμπληρωματική απάντηση

του κ. Santer εξ ονόματος της Επιτροπής

(25 Σεπτεμβρίου 1998)

Το Αξιότιμο Μέλος του Κοινοβουλίου παρακαλείται να ανατρέξει στην απάντηση της Επιτροπής στην γραπτή του ερώτηση E-2036/98(1).

(1) ΕΕ C 386, 11.12.1998.
ΓΡΑΠΤΗ ΕΡΩΤΗΣΗ E-2756/98

υποβολή: Graham Mather (PPE) προς την Επιτροπή

(10 Σεπτεμβρίου 1998)

Θέμα: Προσωπικό της Επιτροπής

Θα μπορούσε μήπως η Επιτροπή να παράσχει αναλυτική κατάσταση ανά εθνικότητα όλων των υπαλλήλων της με βαθμό Α;

Απάντηση του κ. Liikanen εξ ονόματος της Επιτροπής

(28 Σεπτεμβρίου 1998)

Η Επιτροπή διαβιβάζει απευθείας στο Αξιότιμο Μέλος του Κοινοβουλίου και στη Γενική Γραμματεία του Οργάνου αυτού πίνακα που περιέχει τις πληροφορίες που ζητήθηκαν.
ΓΡΑΠΤΗ ΕΡΩΤΗΣΗ E-1963/98

υποβολή: Joaquim Miranda (GUE/NGL) προς την Επιτροπή

(30 Ιουνίου 1998)

Θέμα: Διευρωπαïκό δίκτυο μεγάλης ταχύτητας

Η περιφερειακή θέση της Πορτογαλίας σε σχέση με την Ευρωπαϊκή Ένωση θα δικαιολογούσε από μόνη της μεγάλες επενδύσεις στον τομέα των σιδηροδρόμων ώστε να αντισταθμισθούν τα απορρέοντα μειονεκτήματα. Ωστόσο, οι επενδύσεις που γίνονται ή προβλέπονται να γίνουν σάυτόν τον τομέα αφορούν άλλες χώρες - συγκεκριμένα δε την Ισπανία στο πλαίσιο του σιδηροδρομικού δικτύου μεγάλης ταχύτητας - εντείνοντας το πρόβλημα της περιφερειακότητας, εάν το δίκτυο αυτό δεν προχωρήσει ταχέως και δεν επεκταθεί η σύνδεση στην Πορτογαλία.

Καθώς δεν έχει γνωστοποιηθεί κάποιο σχέδιο που θα επέτρεπε να υποτεθεί ότι κάτι τέτοιο πρόκειται όντως να συμβεί, ερωτώ την Επιτροπή: Ποιές προοπτικές υπάρχουν για ένταξη της Πορτογαλίας στο διευρωπαϊκό δίκτυο μεγάλης ταχύτητας; Πότε; Με ποιό τρόπο θα συνδεθεί με το δίκτυο που άρχισε να κατασκευάζεται σε άλλες χώρες; Για ποιούς λόγους άργησε να εξετασθεί αυτό το θέμα; Υπέβαλε η πορτογαλική κυβέρνηση σχετική υποψηφιότητα;

Απάντηση του κου Kinnock εξ ονόματος της Επιτροπής

(30 Ιουλίου 1998)

Η Πορτογαλία περιλαμβάνεται στο σιδηροδρομικό δίκτυο υψηλής ταχύτητας, στους προσανατολισμούς για την ανάπτυξη του διευρωπαϊκού δικτύου μεταφορών(1). Παρουσιάζονται δύο γραμμές, η μία Βορρά-Νότου που συνδέει τη Λισσαβώνα με το Πόρτο και η άλλη που συνδέει τη γραμμή Βορρά-Νότου με το ισπανικό δίκτυο μέσω Μαδρίτης.

Ο συνυπολογισμός των εν λόγω γραμμών στο δίκτυο υψηλής ταχύτητας καταδεικνύει ότι θα κατασκευασθούν για μέγιστη ταχύτητα τουλάχιστον 250 χιλιομέτρων την ώρα. Εντούτοις, η Επιτροπή δεν έχει στη διάθεσή της οιεσδήποτε άλλες τεχνικές λεπτομέρειες σχετικά με την κατασκευή ή τον σχεδιασμό τους. Είναι γνωστό ότι οι ισπανικές αρχές σχεδιάζουν να ανοίξουν το δικό τους τμήμα της νέας γραμμής από Μαδρίτη προς Γαλλία γύρω στο 2004.

Για τη γραμμή Λισσαβώνας Πόρτο η Κοινότητα παρέχει στήριξη κυρίως για μελέτες σκοπιμότητας που αναμένεται να ολοκληρωθούν έως το έτος 2000.

(1) ΕΕ L 228, 9.9.1996.
ΓΡΑΠΤΗ ΕΡΩΤΗΣΗ E-2554/98

υποβολή: Marjo Matikainen-Kallström (PPE) , Raimo Ilaskivi (PPE) και Jyrki Otila (PPE) προς την Επιτροπή

(1 Σεπτεμβρίου 1998)

Θέμα: Ίση μεταχείριση σε ορισμένους τομείς παροχής υπηρεσιών

Η Επιτροπή έχει αντιληφθεί - απόλυτα ορθά - τη σημασία της ίσης μεταχείρισης των ανθρώπων. Γι' αυτό και καταργούνται, ως αντίθετα με τις διατάξεις της σχετικής οδηγίας, τα ειδικά ευεργετήματα των μετόχων των εταιρειών τηλεφωνίας.

Εντούτοις, στην Φινλανδία οι παραθεριστές και, ως εκ τούτου, προσωρινοί κάτοικοι μιας περιοχής τυγχάνουν άνισης μεταχείρισης σε σύγκριση με τους εντοπίους, μονίμους κατοίκους της εν λόγω περιοχής σε ό,τι αφορά τις ταχυδρομικές υπηρεσίες, τη φορολογία ακινήτων και τη συλλογή απορριμμάτων. Όσον αφορά τις ταχυδρομικές υπηρεσίες, οι παραθεριστές καλούνται να καταβάλουν ένα ειδικό τέλος για τη διανομή του ταχυδρομείου τους στη θερινή τους κατοικία το οποίο δεν εισπράττεται από τους εντοπίους συνδρομητές. Επιπλέον, οι παραθεριστές υποχρεούνται να καταβάλλουν μηνιαίως για τη συλλογή των απορριμμάτων τους ποσό ίσο με αυτό που καταβάλλουν οι εντόπιοι κάτοικοι για ολόκληρο το έτος.

Συμφωνεί η Επιτροπή ότι η πρακτική αυτή είναι αντίθετη με τις σχετικές με την ίση μεταχείριση διατάξεις; Εάν ναι, ποιά μέτρα προτίθεται να λάβει η Επιτροπή για την διευθέτηση του προβλήματος;

Απάντηση του κ. Bangemann εξ ονόματος της Επιτροπής

(14 Οκτωβρίου 1998)

Τα Αξιότιμα Μέλη του Κοινοβουλίου παρακαλούνται να ανατρέξουν στην απάντηση της Επιτροπής στη γραπτή ερώτηση E-3942/97 του κ. Ilaskivi(1).

(1) ΕΕ C 223, 17.7.1998.
ΓΡΑΠΤΗ ΕΡΩΤΗΣΗ E-2441/98

υποβολή: Alexandros Alavanos (GUE/NGL) προς την Επιτροπή

(30 Ιουλίου 1998)

Θέμα: Διαχείριση της ιλύος του σταθμού επεξεργασίας λυμάτων Ψυττάλειας

Η ιλύς του σταθμού επεξεργασίας λυμάτων Ψυττάλειας, ώσπου να δημιουργηθεί ειδικός χώρος υγειονομικής ταφής της, μεταφέρεται προσωρινά στη χωματερή των Άνω Λιοσίων. Τα τελευταία χρόνια λόγω διακοπών στη λειτουργία της χωματερής, η ιλύς απορρίπτεται στη θάλασσα, πρακτική που μαζί με τη μη ύπαρξη "οπτικού φράγματος" στις εγκαταστάσεις της Ψυττάλειας δημιουργεί αφόρητη αποπνυκτική ατμόσφαιρα στην περιοχή του Περάματος.

Ποια μέτρα προτίθεται να λάβει η Επιτροπή προκειμένου η διαχείριση της ιλύος του εν λόγω σταθμού να είναι σύμφωνη με την οδηγία 91/271/ΕΟΚ(1) για την επεξεργασία των αστικών λυμάτων και ιδιαίτερα με το άρθρο 14 αυτής;

Απάντηση της κας Bjerregaard εξ ονόματος της Επιτροπής

(14 Σεπτεμβρίου 1998)

Το άρθρο 14 παράγραφος 2 της οδηγίας 91/271/ΕΟΚ του Συμβουλίου της 21ης Μαΐου 1991 σχετικά με την επεξεργασία των αστικών λυμάτων, όπως τροποποιήθηκε με την οδηγία 98/15/ΕΚ(2) της Επιτροπής της 27ης Φεβρουαρίου 1998, διευκρινίζει ότι οι αρμόδιες αρχές ή τα κατάλληλα όργανα μεριμνούν ώστε, μέχρι τις 31 Δεκεμβρίου 1998 το αργότερο, η διάθεση της ιλύος των σταθμών καθαρισμού αστικών λυμάτων να υπόκειται σε γενικούς κανόνες ή σε καταχώρηση ή σε χορήγηση άδειας.

Η παράγραφος 3 του ιδίου ανωτέρω άρθρου ορίζει ότι τα κράτη μέλη μεριμνούν ώστε να παύσει, το αργότερο στις 31 Δεκεμβρίου 1998, να απορρίπτεται στα επιφανειακά ύδατα η ιλύς των σταθμών καθαρισμού λυμάτων.

Η Επιτροπή θα ζητήσει στις αρχές του έτους 1999 τις αναγκαίες πληροφορίες για την απόρριψη της ιλύος που προέρχεται από τους σταθμούς καθαρισμού αστικών λυμάτων, συμπεριλαμβανομένου του σταθμού στη νήσο Ψυττάλεια που εξυπηρετεί το πολεοδομικό συγκρότημα των Αθηνών, και αφού αναλύσει τις πληροφορίες που θα λάβει θα κινήσει, αν είναι ανάγκη, διαδικασίες επί παραβάσει εναντίον όσων κρατών μελών δεν τηρούν την ανωτέρω μνημονευθείσα κοινοτική νομοθεσία.

(1) ΕΕ L 135, 30.5.1991, σελ. 40.

(2) ΕΕ L 67, 7.3.1998.
ΓΡΑΠΤΗ ΕΡΩΤΗΣΗ E-1687/98

υποβολή: Kirsi Piha (PPE) προς την Επιτροπή

(29 Μαΐου 1998)

Θέμα: Περιεχόμενο των διαπραγματεύσεων για την διεύρυνση

Στις 27.4 άρχισαν οι διαπραγματεύσεις μεταξύ των υποψηφίων προς ένταξη στην Ένωση χωρών και των κρατών μελών αυτής υπό την μορφή εξονυχιστικής εξέτασης των νομοθεσιών, των πολιτικών και της οικονομικής κατάστασης των υποψηφίων αυτών χωρών.

Ποια είναι η σχέση μεταξύ της ΓΔ 1 Α της Επιτροπής και των αρμοδίων για την εξονυχιστική εξέταση ειδικών μονάδων, ποιο είναι το πλαίσιο του διαλόγου τους και ποια καθήκοντα τους έχουν ανατεθεί;
ΓΡΑΠΤΗ ΕΡΩΤΗΣΗ E-1548/98

υποβολή: Doeke Eisma (ELDR) προς την Επιτροπή

(19 Μαΐου 1998)

Θέμα: Η μεταφορά πυρηνικών αποβλήτων από τη Γεωργία στη Σκωτία

1. Γνωρίζει η Επιτροπή ότι υπάρχει μυστική συμφωνία μεταξύ των Ηνωμένων Πολιτειών και του Ηνωμένου Βασιλείου για την επεξεργασία και την αποθήκευση στη Σκωτία (Dounreay) πυρηνικών αποβλήτων που προέρχονται από τη Γεωργία;

2. Αληθεύει το γεγονός ότι το εργοστάσιο του Dounreay στη Σκωτία είναι αμφισβητούμενης ασφάλειας και ότι δέχτηκε πέρσι έντονες κριτικές από τη διεθνή εποπτεία πυρηνικών θέσεων;

3. Με ποιο τρόπο προτίθεται η Επιτροπή να επηρεάσει την απόφαση που πρόκειται να ληφθεί, με στόχο την ασφαλέστερη επεξεργασία και αποθήκευση των πυρηνικών αποβλήτων που προέρχονται από τη Γεωργία;

Απάντηση του κ. Παπουτσή εξ ονόματος της Επιτροπής

(03 Ιουλίου 1998)

Η Επιτροπή πληροφορήθηκε από τις βρετανικές αρχές τον Απρίλιο του 1998, πριν από τη μεταφορά του πυρηνικού υλικού από τη Γεωργία στην Σκοτία, ότι είχε συναφθεί συμφωνία μεταξύ των Ηνωμένων Πολιτειών και του Ηνωμένου Βασιλείου. Διευκρινίστηκε επίσης ότι επρόκειτο για μη εμπορική συμφωνία, η οποία είχε συναφθεί προκειμένου να εξυπηρετηθούν οι στόχοι σχετικά με τη μη διάδοσης των πυρηνικών. Τα αντίστοιχα πυρηνικά υλικά θα χρησιμοποιηθούν για την παραγωγή ιατρικών ισοτόπων.

Η Επιτροπή στάθηκε αδύνατον να εντοπίσει τις επικρίσεις που διατυπώθηκαν κατά των εγκαταστάσεων στο Dounray εκ μέρους διεθνούς σώματος επιθεωρητών πυρηνικών εγκαταστάσεων κατά το προηγούμενο έτος. Ωστόσο, η Επιτροπή έχει υπόψη της ότι πρόσφατα ανατέθηκε επιθεώρηση εκ μέρους της Βρετανικής Επιθεώρησης Πυρηνικών Εγκαταστάσεων μετά από διακοπή του ηλεκτρικού ρεύματος σε καθοριστικής σημασίας μονάδες στην τοποθεσία Dounray στις αρχές του Μαΐου 1998.

Η Επιτροπή θα εξακολουθήσει να εξασφαλίζει την εφαρμογή του τρίτου κεφαλαίου της συνθήκης ΕΚΑΕ καθώς και της αντίστοιχης νομοθεσίας που αφορά στην εφαρμογή του.
ΓΡΑΠΤΗ ΕΡΩΤΗΣΗ P-1892/98

υποβολή: Marie-Arlette Carlotti (PSE) προς την Επιτροπή

(9 Ιουνίου 1998)

Θέμα: Σύστημα παροχής αδειών για τη νέα ΚΟΑ (Κοινή Οργάνωση Αγοράς) μπανάνας

Στο πλαίσιο της τροποποίησης του καθεστώτος ΚΟΑ μπανάνας (Κανονισμός ΕΟΚ 404/93)(1), θα μπορούσε η Επιτροπή να αναφέρει τους τεχνικούς τρόπους παροχής αδειών που προτίθεται να θέσει σε ενέργεια με τον κανονισμό εφαρμογής της και τούτο συγκεκριμένα προκειμένου να τηρηθούν οι ποσότητες που υφίστανται για τις μη παραδοσιακές χώρες ΑΚΕ;

Απάντηση του κ. Fischler εξ ονόματος της Επιτροπής

(22 Ιουλίου 1998)

Στο πλαίσιο της διαδικασίας της υιοθέτησης των τροποποιήσεων του κανονισμού (ΕΟΚ) 404/93 του Συμβουλίου, της 13ης Φεβρουαρίου 1993, για την κοινή οργάνωση της αγοράς στον τομέα της μπανάνας, συμφωνήθηκε, όσον αφορά το σύστημα πιστοποιητικών εισαγωγής, ότι οι επιχειρηματίες, οι οποίοι λαμβάνουν τα πιστοποιητικά, είναι εκείνοι οι οποίοι πράγματι εισήγαγαν μπανάνες κατά τη διάρκεια μιας πρόσφατης περιόδου αναφοράς. Οι λεπτομέρειες εφαρμογής πρόκειται να υιοθετηθούν πριν τα τέλη 1998.

Κατά συνέπεια, οι ποσότητες των μπανανών από τις μη παραδοσιακές χώρες της Αφρικής, της Καραϊβικής, και του Ειρηνικού (ΑΚΕ), οι οποίες εξήχθηκαν στο παρελθόν θα χορηγήσουν δικαιώματα εισαγωγής και για το μέλλον πράγμα το οποίο θα επιτρέψει στους εν λόγω επιχειρηματίες να συνεχίσουν τις εισαγωγές τους.

(1) ΕΕ L 47, 25.2.1993, σελ. 1.
ΓΡΑΠΤΗ ΕΡΩΤΗΣΗ E-1975/98

υποβολή: Kenneth Coates (GUE/NGL) προς την Επιτροπή

(30 Ιουνίου 1998)

Θέμα: Χρεώση διδάκτρων στην ανώτατη εκπαίδευση η οποία συνιστά διάκριση

Οι αρχές του Ηνωμένου Βασιλείου επιθυμούν τη χρέωση διδάκτρων για ολόκληση την τετραετή περίοδο πανεπιστημιακών σπουδών στη Σκωτία για σπουδαστές που προέρχονται από την Αγγλία, την Ουαλία και τη Βόρεια Ιρλανδία. Στους σπουδαστές από τη Σκωτία και άλλες χώρες της Ευρωπαϊκής Ένωσης θα χρεώνονται δίδακτρα για τρία έτη μόνον.

Αυτές οι χρεώσεις διδάκτρων οι οποίες συνιστούν διάκριση είναι άραγε αντίθετες με κάποιες κοινοτικές οδηγίες και ιδιαίτερα εκείνες για την ελεύθερη κυκλοφορία και την ενιαία ευρωπαϊκή αγορά;

Απάντηση του κ. Monti εξ ονόματος της Επιτροπής

(3 Σεπτεμβρίου 1998)

Σύμφωνα με τις διατάξεις του άρθρου 6 της συνθήκης ΕΚ, απαγορεύεται οποιαδήποτε διάκριση με βάση την υπηκοότητα.

Στον τομέα της ελεύθερης κυκλοφορίας των υπηρεσιών, η αρχή αυτή είναι αποτυπωμένη στο άρθρο 59 της συνθήκης ΕΚ, το οποίο καλύπτει όχι μόνο όσους παρέχουν υπηρεσίες, αλλά και τους αποδέκτες υπηρεσιών.

Εντούτοις, η κατάσταση την οποία περιγράφει το Αξιότιμο Μέλος του Κοινοβουλίου δεν στοιχειοθετεί διάκριση μη συμβιβάσιμη με τις διατάξεις του άρθρου 59 της συνθήκης ΕΚ. Πιο συγκεκριμένα, οι σπουδαστές από άλλα κράτη μέλη οι οποίοι επιθυμούν να φοιτήσουν σε κάποιο πανεπιστήμιο της Σκωτίας δεν υφίστανται διακριτική μεταχείριση σε σύγκριση με τους σπουδαστές από το Ηνωμένο Βασίλειο. Η διαφορετική αντιμετώπιση που ισχύει για τους σπουδαστές από τη Σκωτία σε σχέση με αυτήν που επιφυλάσσεται στους σπουδαστές από άλλες περιφέρειες του Ηνωμένου Βασιλείου είναι ένα ζήτημα το οποίο αφορά αποκλειστικά και μόνο τη βρετανική έννομη τάξη και δεν υπάγεται στη σφαίρα του κοινοτικού δικαίου.